གཉིས་ནི་བྱེ་བྲག་གི་མི་རིགས་གནས་ཚུལ་རེད།ཀྲུང་གོས་རྒྱ་རིགས་ཕུད་པའི་མི་རིགས་གཞན་དག་ལ་གྲངས་ཉུང་མི་རིགས་ཞེས་དབྱེ་མཚམས་འབྱེད་པ་རེད།དོན་དངོས་ཐོག་མང་པོ་དང་ཉུང་ངུ་ཡང་ལྟོས་བཅས་ཀྱི་དོན་ཞིག་རེད།ང་རང་རྒྱལ་ཁབ་ག་གེ་མོར་འཚམས་འདྲིར་སོང་ནས།རང་རྒྱལ་གྲངས་ཉུང་མི་རིགས་ཀྱི་མི་གྲངས་ཆེས་མང་ཤོས་ལ་མི་གྲངས་བྱེ་བ་གཅིག་དང་ས་ཡ་དྲུག་ཁྲི་ཡོད་ཅེས་མཚམས་སྦྱོར་བྱེད་སྐབས་ཁོ་ཚོས་མགོ་བོ་གཡུགས་སོང་།ཡང་གྲངས་ཉུང་མི་རིགས་ཀྱི་མི་གྲངས་ཁྱོན་བསྡོམས་དུང་ཕྱུར་གཅིག་ལྷག་ཡོད་ཅེས་བཤད་དུས།ཁོ་ཚོ་ཧ་ལས་ནས་མགོ་བོ་གཡུགས་སོང་།ངས་རྒྱལ་ཁབ་དེའི་མི་གྲངས་སྐོར་གྱི་དྲི་བ་འདྲི་དུས་ད་གཟོད་རྒྱལ་ཁབ་དེར་ཁྱོན་བསྡོམས་མི་གྲངས་ས་ཡ་འགའ་ལས་མེད་པ་རྟོགས།རྗེས་ནས་ངས་འཛམ་གླིང་རྒྱལ་ཁབ་སོ་སོའི་མི་གྲངས་ཀྱི་གནས་ཚུལ་རྒྱུས་ལོན་བྱེད་དུས།མི་གྲངས་ས་ཡ་ལྔ་མན་གྱི་རྒྱལ་ཁབ་ཉུང་ཉུང་མ་རེད།འཛམ་གླིང་ལ་བལྟས་ན་ང་ཚོས་ཐོག་མར་མཐོང་བ་ནི་མི་དང་།མི་རིགས།རྒྱལ་ཁབ།ཆོས་ལུགས།རིག་གནས་སོགས་རེད།མི་ཡོད་ཚད་གཅིག་འདྲ་ཞིག་ཨེ་རེད།དེ་ལ་ལན་གཉིས་ཡོད་དེ།ཐོག་མར་ཚང་མ་གཅིག་འདྲ་ཞིག་རེད།ཚང་མ་མི་རེད།དབང་བོ་ལྔ་དང་ཡན་ལག་བཞི།ཟ་འཐུང་སྙིགས་འདོར་གཅིག་པ་རེད།ཅི་ཞིག་མ་གཅིག་པ་རེད་དམ།གཅིག་འདྲ་རེད་ཟེར་བ་ནི་སྤྱིར་བཏང་རང་བཞིན་རེད།གཅིག་འདྲ་མ་ཡིན་ན་དེ་ལ་མི་ཞེས་བརྗོད་མི་རུང་བ་རེད།གཞན་ཞིག་ནི་གཅིག་འདྲ་མ་ཡིན་པ་དེ་རེད།སྐྱི་པགས་ཀྱི་ཁ་དོག་མི་འདྲ་སྟེ།དཀར་པོ་དང་ནག་པོ།སེར་པོ་དང་རྫ་མདོག་ཡོད་པ་རེད།ཡང་ཞིབ་ཏུ་བལྟས་ན་མི་དང་མི་ཡོངས་སུ་འདྲ་བ་ཞིག་ཡོད་པ་མ་རེད།སྡོད་གནས་དང་།སྐད་ཆ།ཆོས་ལུགས།རིག་གནས།སེམས་ཁམས་དེ་ལས་ཀྱང་ཁྱད་པར་ཡོད་པ་རེད།འདི་ནི་མིའི་བསམ་འདུན་ལྟར་སྒྱུར་ཆོག་པ་ཞིག་མ་རེད།རྒྱུ་མཚན་ནི་རྒྱལ་ཁབ་དང་མི་རིགས་གྲུབ་སྟངས་ལ་མཚུངས་ཆོས་ཤིག་ཡོད་པ་ནི་རང་བྱུང་དུ་གྲུབ་པ་དེ་ཡིན་ཏེ།ཆུ་རྒྱུག་པའི་ཤུལ་ལ་ཡུར་བ་ཆགས་པ་ལྟར་སུས་ཀྱང་བཀག་འགོག་བྱེད་མི་ཐུབ་པ་རེད།འཕེལ་རྒྱས་ཀྱང་དེ་དང་འདྲ་བར་ཁ་ཤས་མགྱོགས་ལ།ཁ་ཤས་དལ་མོ་རེད།དེའི་རྐྱེན་གྱིས་ཁ་ཤས་ཆེན་པོ་དང་ཧ་ཅང་ཆེན་པོ།ཁ་ཤས་ཆུང་ངུ་དང་ཐ་ན་ཤིན་ཏུ་ཆུང་བ་ཡང་ཡོད་པ་རེད།